**14ο ΔΗΜΟΤΙΚΟ ΣΧΟΛΕΙΟ ΗΡΑΚΛΕΙΟΥ ΑΤΤΙΚΗΣ**

**ΜΕΝΟΥΜΕ ΣΠΙΤΙ**

**ΓΡΑΜΜΑ ΑΠΟ ΤΟΥΣ ΔΑΣΚΑΛΟΥΣ ΚΑΙ ΤΙΣ ΔΑΣΚΑΛΕΣ**

Αγαπημένα μας παιδιά,

Τι κάνετε; Μας λείψατε!

Ελπίζουμε ότι εσείς κι η οικογένειά σας είστε όλοι καλά.

Κι εμείς (ο διευθυντής κι οι δάσκαλοι και οι δασκάλες όλων των ειδικοτήτων) είμαστε καλά.

Σας σκεφτόμαστε και νοιαζόμαστε για σας. Μας λείψατε πολύ!!!

Τα γέλια, οι φωνές, τα παιχνίδια, οι ζαβολιές, οι λύπες κι οι χαρές σας.

Καταλαβαίνουμε ότι αυτές οι μέρες που πρέπει να **ΜΕΝΟΥΜΕ ΣΠΙΤΙ**, για σας είναι πολύ πιο δύσκολες. Σκεφτόμαστε τις άδειες τάξεις και την ήσυχη αυλή και αισθανόμαστε πόσο δύσκολο, αλλά και σημαντικό είναι αυτό που κάνετε.

Από την άλλη μεριά όμως, ξέρουμε ότι σίγουρα έχετε βρει τον τρόπο να περνάτε όμορφα και δημιουργικά στο σπίτι, γιατί έχετε το πιο σημαντικό εφόδιο που δεν μπορεί να σας το στερήσει κανείς. Τη φαντασία σας!

Σκαρφαλώστε λοιπόν στο πιο ψηλό βουνό και ταξιδέψτε στην απέραντη θάλασσα. Ακούστε, μυρίστε τη φύση, ζωγραφίστε, χορέψτε, τραγουδήστε. Φτιάξτε ποιήματα, παίξτε θέατρο, διαβάστε βιβλία, ονειρευτείτε, κατασκευάστε παιχνίδια…

Εξάλλου σύντομα θα βρεθούμε από κοντά και τότε στην αυλή του σχολειού μας θα παίξουμε, θα γελάσουμε, θα μάθουμε τα νέα σας και φυσικά θα χορέψουμε!!! Όλοι μαζί μια αγκαλιά!

Μια μεγάλη, πολύ μεγάλη αγκαλιά, όπως αυτή που κάνετε με την οικογένειά σας. Γιατί στο 14ο Δημοτικό, είμαστε μια μεγάλη οικογένεια και ξέρουμε να αγαπάμε, να μοιραζόμαστε τη λύπη και να πολλαπλασιάζουμε τη χαρά!

Να είστε όλοι καλά

Να προσέχετε τον εαυτό σας

Σας σκεφτόμαστε και σας αγαπάμε

Οι δάσκαλοί σας

Θα επανέλθουμε…..!!!